Diari Oficial de la Generalitat Valenciana


Sumari del DOGV 9432, del 21-09-2022 (2022/7820)

RESOLUCIÓ de 23 d'agost de 2022, de la Direcció General de Relacions amb la Unió Europea i l'Estat, per la qual es publica l'Acord de la Comissió Bilateral de Cooperació Administració general de l'Estat-Generalitat, en relació amb la Llei 8/2021, de 30 de desembre, de pressupostos de la Generalitat per a l'exercici 2022.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9432

Data del DOGV
:   21-09-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/7820


Data del document
:   23-08-2022

Organisme emissor
:   Presidència de la Generalitat

Tipus de document
:   Resolució

Anàlisi jurídica

 Descriptors 

:   * exercici pressupostari
    * legislació
    * crèdit pressupostari
    * pressupost
    * fundació
    * endeutament
    * llei pressupostària
    * remuneració del treball
    * dèficit
    * modificació pressupostària
    * empresa pública

RESOLUCIÓ de 23 d'agost de 2022, de la Direcció General de Relacions amb la Unió Europea i l'Estat, per la qual es publica l'Acord de la Comissió Bilateral de Cooperació Administració general de l'Estat-Generalitat, en relació amb la Llei 8/2021, de 30 de desembre, de pressupostos de la Generalitat per a l'exercici 2022. [2022/7820]  
D'acord amb el que estableix l'article 33 de la Llei orgànica 2/1979, de 3 d'octubre, del Tribunal Constitucional, modificat per la Llei orgànica 1/2000, de 7 de gener, aquesta direcció general disposa la publicació en el Diari Oficial de la Generalitat Valenciana de l'acord que es transcriu com a annex en aquesta resolució.  
  
València, 23 d'agost de 2022.- La directora general de Relacions amb la Unió Europea i l'Estat: Daría Terrádez Salom.  
  
  
ANNEX  
Acord de la Comissió Bilateral de Cooperació Administració general de l'Estat-Generalitat en relació amb la Llei 8/2021, de 30 de desembre, de pressupostos de la Generalitat per a l'exercici 2022  
  
I. De conformitat amb les negociacions prèvies celebrades pel grup de treball constituït per l'acord de la Comissió Bilateral de Cooperació Administració general de l'Estat-Generalitat de València per a l'estudi i proposta de solució de les discrepàncies manifestades en relació amb els articles 36, 39 i 47 i la disposició addicional segona de la Llei de la Generalitat Valenciana 8/2021, de 30 de desembre, de pressupostos de la Generalitat ambdues parts consideren solucionades aquestes conformement als següents compromisos:  
a) En relació amb l'article 36.3.h de la llei, segons el qual «3. Es consideren sectors prioritaris a l'efecte de la taxa de reposició:- h) Places corresponents a la seguretat aèria, a la seguretat marítima, a la seguretat ferroviària i a les operacions ferroviàries», ambdues parts acorden que el Govern de la Generalitat Valenciana, en l'exercici de les seues competències, assumeix el compromís d'interpretar i aplicar el precepte esmentat, de conformitat amb les competències exclusives que la Constitució Espanyola atribueix a l'Estat en relació amb les infraestructures d'interés general i el transport de competència estatal.  
b) En relació amb l'article 39.1, paràgraf quart, de la Llei 8/2021, de 30 de desembre, ambdues parts consideren solucionada la discrepància sorgida segons el que s'ha fixat en l'article 10.1, en relació amb l'article 11.1, tots dos del Reial decret 1382/1985, d'1 d'agost, pel qual es regula la relació laboral de caràcter especial d'alta direcció, en la mesura que el termini mínim d'antelació de la comunicació relativa a l'extinció, per desistiment de l'empresari, dels contractes mercantils i d'alta direcció fixat en la Llei valenciana 8/2021, de 30 de desembre, coincideix amb el termini màxim fixat en la disposició addicional huitena.dos.4 de la Llei 3/2012, de 6 de juliol, de mesures urgents per a la reforma del mercat laboral.  
c) Respecte a l'article 47, totes dues parts acorden que la comunitat autònoma es compromet a promoure la corresponent modificació legislativa, de manera que el seu apartat seté quedarà redactat amb el següent tenor literal:  
«7. Sense perjudici de quin siga el ritme amb el qual es realitzen les transferències a les entitats locals, el pagament als contractistes requerirà que es complisquen les condicions que generen el dret al cobrament d'acord amb el que es preveu en els articles 198, 210 i 241 de la Llei 9/2017, de 8 de novembre, de contractes del sector públic. Quan es complisquen aquestes condicions, els municipis o, si és el cas, les entitats locals que actuen com a subjectes receptors de la delegació podran, en tot cas, cedir a favor dels tercers contractistes els crèdits o drets de cobrament que tenen contra la Generalitat, en execució de les delegacions de competències previstes en aquesta llei. Si es produeix la cessió esmentada, aquesta haurà de ser comunicada a la conselleria competent en matèria de serveis socials en el termini de deu dies des que siga formalitzada.»  
d) Respecte a la disposició addicional segona, la comunitat autònoma assumeix el compromís de promoure la corresponent iniciativa legislativa per a procedir a la seua modificació de manera que no siga possible la incorporació de clàusules de pagaments ajornats fora dels supòsits admesos per la normativa bàsica, i quedarà redactada com segueix:  
  
«Disposició addicional segona. Del pagament ajornat.  
En els casos admesos per la normativa bàsica en vigor, la inclusió de clàusules de pagament ajornat del preu en els contractes de l'Administració de la Generalitat o de qualsevol persona jurídica integrant del sector públic instrumental de la Generalitat, qualsevol quina siga la seua naturalesa jurídica, exigirà, en tot cas, un informe preceptiu i vinculant de la conselleria que tinga assignades les competències en matèria d'hisenda.»  
  
II. Pel que fa a l'acord aconseguit, ambdues parts consideren resoltes les discrepàncies manifestades i concloses les controvèrsies plantejades.  
  
III. Comunicar aquest acord al Tribunal Constitucional als efectes previstos en l'article 33.2 de la Llei orgànica 2/1979, de 3 d'octubre, del Tribunal Constitucional, i també publicar aquest acord en el Boletín Oficial del Estado i en el Diari Oficial de la Generalitat Valenciana.